Opkikkers: Stassen wil hof toe | Netwerk24
Opkikkers: Stassen wil hof toe
Deur Hendrik Cronjé 14 Julie 2019 00:01
Die voormalige Bul-slot Hendré Stassen, wat deesdae sy rugby in Frank­ryk speel, gaan die aanklagte dat hy van opkikkers gebruik maak, met hand en tand beveg.
Sy pa, Mike Stassen, het aan Rapport gesê hy het reeds prokureurs in Parys aangestel wat sy seun sal verdedig. "Ek vlieg Sondag (vandag) na Hendré," het Stassen sr. gesê. "Ek mag in opdrag van ons prokureurs nog nie veel oor die aangeleentheid sê nie. Ek kan wel bevestig dat ons die skorsing sal beveg."
Volgens Reuters is die 21-jarige Stassen, wat vir Heyneke Meyer se Franse klubspan, Stade Français, speel, in Mei positief getoets vir 'n verbode middel ná 'n Top14-wedstryd teen Montpellier. Hy is tydelik geskors deur die Franse liggaam wat die gebruik van verbode middels in sport monitor.
Stassen het hom verlede jaar as 'n leenspeler by Meyer se klub aangesluit. Nadat hy die voormalige Springbok-afrigter met sy spel op flank beïndruk het, het Stade Français hom uit sy kontrak by die Bulle gekoop.
Benewens sy opkikkerprobleme óp die veld hou Stassen se probleme ván die veld af ook nie op nie. Die polisie wag vir hom om terug te keer uit Parys om hom te ondervra oor die gebeure by 'n Pretoriase kuierplek waar hy na bewering die tandarts dr. Markus Botes se kakebeen afgeslaan het.
Rapport het vroeër berig dat Botes glo in dié rusie so hard met die vuiste bygekom is dat die tandarts 'n operasie moes ondergaan. Botes het op die aand van die beweerde aanranding saam met Stassen se meisie, Lizell Visser, gekuier.